29. apríla 2017
Nedávno som sa tak prechádzala a rozmýšľala, aké by malo byť vlastne posolstvo tohto blogu. Keďže ma opäť po dlhej dobe chytilo čítanie kníh, chcela som sa začať venovať recenziám a celkovo vlastnému písaniu. Znova sa vrátiť k môjmu starému nedokončenému príbehu a pretvoriť ho na niečo, no nazvime to - aspoň trochu čitateľné. Hoci ma tá inšpirácia zo začiatku celkom držala, po čase to akosi (ako inak) začalo opadávať, aj keď - stále mám nápady. Stále mám v hlave určité predstavy a popravde, drží ma to. Len akosi nemôžem písať, keď mi nejaký skrytý hlások niekde vzadu dookola našepkáva, že by som sa aktuálne mala venovať iným povinnostiam (ehm, škola...diplomka). Aj keď je pravda, že prokrastinácia je občas tiež sama o sebe inšpiráciou.
Nuž a teraz, tá druhá časť. Recenzie (ha-ha). To bol úprimne taký môj pokus skúsiť niečo napodobniť, len akosi pri tom pokuse všetko zlyhalo :D. Alebo skôr - moje nervy. Uvedomila som si, že pri ich písaní sa musím až veľmi premáhať a dokonca ani to nestačí. Viete, taký ten pocit, že niečo robíte a zrazu sa v strede zastavíte a kladiete si otázku - čo chcem týmto vlastne dokázať? Robím to preto, lebo ma to naozaj baví, alebo chcem len "zapadnúť", lebo to robí každý?
V tomto ohľade mám v hlave ešte kopu otáznikov. Jedno však viem, že tu nechcem prispievať niečím, do čoho sa musím sama nútiť. Ak má však nejaká kniha natoľko zaujme, že mi sama našepká, ako o nej niečo zaujímavé napísať, nájdem spôsob, ako sa s tým podeliť :-).
13. apríla 2017
Pôvodne som si chcela dať na malú chvíľočku od čítania pauzu, hlavne kvôli tomu, že som v priebehu predchádzajúcich dvoch týždňov prečítala prvé dve časti Rothfussovho Príbehu Kráľovraha a skrátka, chcela som niektoré veci viac vstrebať. Avšak, keď som v kníhkupectve zazrela obálku knihy, na ktorú som sa tešila už nejaký čas predtým, ako oficiálne vyšla v našom jazyku, nemohla som odolať :-).
Na začiatok musím ešte prehlásiť, že som jednou z tých, ktorí nečítali sériu Selekcia, čiže môj názor na knihu bude možno trošku špecifický a neprifarbený porovnávaním s predchádzajúcimi autorkinými dielami.
Autor: Kiera Cass
Originálny názov: The Siren
Žáner: YA, Fantasy, Romantika
Goodreads hodnotenie: 3.79
✫✫✫
"Už nedokážem žiť ani vo vlastnej koži. Celé tie roky sa pýtam sama seba, či som naozaj stelesnením zla. Teraz som konečne prišla na správnu odpoveď...
Nikdy som sa nemohla zamilovať. Lásku som predsa vraždila zakaždým, keď som spievala..."
✫✫✫